Folketing
2001-05-31

Jamen problemet er jo, at det ikke er første gang, det er blevet sagt af Venstres energiordfører. Han sagde det den 17. oktober 1998 i et internetbrev. Han sagde det her fra Folketingets talerstol den 25. april 2000. Han sagde det så sent som den 8. maj 2001. Jamen sig mig engang, diskuterer man aldrig ordførertaler i Venstres folketingsgruppe? Er det gået helt upåagtet hen hos andre Venstrefolk, at Venstre har haft en energiordfører, der i fuld offentlighed de sidste 3-4 år har argumenteret åbent for atomkraft? Så i allersidste øjeblik siger man: Åh nej, det mener vi ikke alligevel. Jamen det er da aldeles utroværdigt, og alle vælgere må da få det indtryk, at Venstre ved man virkelig ikke hvor man har, især ikke når det drejer sig om atomkraft. Og det svækker altså. Ham her Göran Persson er en stor fyr. Vores statsminister er også stor, men Göran Persson er endnu større, har jeg hørt. Og statsministeren forsøger gennem aktivistiske metoder med badges virkelig aktivt at få vendt denne her stemning. Jamen det bliver da vanskeliggjort, når Venstre kører den linje, det gør. Det gør det, alt andet lige, langt vanskeligere for den danske regering.